將之浙江延祖子山師柔會別飲散獨宿空亭遂書懷別
作者：曾鞏
朝代：宋

paragraphs: 蜀客向何處，欲觀浙江潮。
艤舟吳門柵，况會故人招。
置酒吳亭上，無人吹紫簫。
浩觀萬物變，颯爾生凉飆。
遂恐時節晚，芳蘭從此凋。
功名竟安在，富貴空寥寥。
鴻鵠舉千里，鸞鳳翔九霄。
胡爲蓬蒿下，日夜悲鷦鷯。
車馬夕已還，行人亦飄颻。
浩然滄海志，寂寞守空宵。